text: 65-årigt offer for hjemmerøveri fortæller sin historie
  10 marts 2010 kl. 15.56
  I går fortalte TV SYD om hjemmerøveriet mod en 65-årig mand fra Vejle natten til i går. I dag står han selv frem og fortæller hele historien om det voldsomme røveri.
  Jørgen Jepsen lå på sofaen og sov, da tre mænd væltede ind i den ulåste lejlighed og bandt offerets hænder med elektrikerstrips.
  Den ene holdt Jørgen Jepsen i skak mens de to andre ledte efter penge i lejligheden. Desværre lå Jørgen Jepsen inde med en større sum, da han dagen efter skulle betale nogle håndværkere for at have renoveret en af hans ejendomme.
  Under røveriet sprøjtede røverne en ukendt væske i øjnene på Jørgen Jepsen. Politiet ved endnu ikke hvad væsken var.
  
  Ingen ville hjælpe
  Så snart røverne havde forladt lejligheden på Agersnapsvej 4 rev Jørgen Jepsen elektriker-stripsene over og løb ud på gaden efter hjælp. Men bilisterne var ikke meget for at stoppe for at hjælpe røveri-offeret, der til sidst endte med at få hjælp hos en nabo.
  Røverne er endnu ikke fundet. De slap afsted med et anseeligt pengebeløb.
  